Opetus- ja kulttuuriministeriö

OKM096:00/2014

**Oulun kaupungin lausunto hallituksen esityksestä eduskunnalle laeiksi lukiolain, ammatillisesta peruskoulutuksesta annetun lain, ammatillisesta aikuiskoulutuksesta annetun lain sekä vapaasta sivistystyöstä annetun lain 4 §:n muuttamisesta**

Hallituksen esitys perustuu talouden kestävyysvajeesta juontuvaan talouden tasapainottamisohjelmaan. Esityksen mukaan toisen asteen koulutuksen vähentyviä voimavaroja toteutetaan uudistamalla sekä järjestäjäverkkoa että leikkaamalla rahoitusta. Varsinaisia sivistyspoliittisia tai koulutuksen kehittämiseen tähtääviä perusteita ei nosteta esille.

Toisen asteen koulutukseen kohdistetaan jo nyt ja lähitulevaisuudessa merkittäviä säästöjä, kun samaan aikaan koulutuksen sisältöä ja toimintatapoja ollaan uudistamassa. Lukiokoulutuksessa opiskelijahuoltolain voimaantulo, uudistuva tuntijako ja opetussuunnitelmatyö sekä sähköisiin ylioppilaskirjoituksiin valmistautuminen lisäävät edelleen koulutuksen järjestäjien kustannuksia, vaikka hallituksen pyrkimyksenä on ollut kuntien tehtävien karsiminen. Oulun kaupunki katsoo, että lukiokoulutus on kustannustehokasta. Yksikköhintojen alentaminen osana rakenteellista uudistamista voi vaarantaa lukiokoulutuksen järjestämisen maan kattavasti ja vastaavasti luoda suuremmille koulutuksen järjestäjille kohtuuttoman taloudellisen velvoitteen vastata laajasti alueellisesta lukiokoulutuksesta.

Eduskunta on kirjelmässään ’valtioneuvoston selonteko julkisen talouden suunnitelmasta 2015-18’ edellyttänyt, että hallitus arvioi koulutusta koskevien uudistusten vaikutukset etukäteen monipuolisesti ja huolellisesti ennen hallituksen esityksen antamista tai yksittäisten päätösten tekemistä. Oulun kaupunki katsoo, että hallituksen esityksessä tämä arviointi jää kovin ohueksi ja pintapuoliseksi. Niin ikään tulevien järjestämislupien kriteerejä ei ole riittävällä tavalla täsmennetty.

Hallituksen esityksen yleisperustelut ikäluokkien pienenemisestä ja koulutustarpeen vähentymisestä eivät päde Oulun seudulla ja Pohjois-Pohjanmaalla. Tilastokeskuksen väestöennusteen mukaan 16-vuotiaiden ikäluokka tulee alueella kasvamaan vuoteen 2025 mennessä n. 400 henkilöllä. Koulutustarpeen kasvu tulee huomioida järjestäjälupia myönnettäessä ja rahoitusta kohdennettaessa. Oulun kaupunki kantaa osaltaan huolta toisen asteen lähikoulutuspaikkojen vähenemisestä. Jokainen nuori ei ole riittävän kypsä opiskelemaan kaukana kotoaan. Vaarana voi olla koulutuksen keskeyttäminen tai sen ulkopuolelle jättäytyminen.

Jotta korkea osaaminen ja kilpailukyky, jolle toisen asteen koulutus antaa pohjaa, voidaan turvata, pitää huolehtia lukiokoulutuksen laadusta, saatavuudesta ja saavutettavuudesta. Oulun kaupungin käsityksen mukaan hallituksen esitys on siirtämässä vastuuta suurille kaupungeille koulutuksen alueellisesta saavutettavuudesta ja oppilaitosverkon tulevaisuudesta. Lupamenettelyn käyttäminen järjestäjäverkon uudistamiseen on järeä keino. Suositeltavampaa olisi käynnistää valtakunnallinen toisen asteen koulutuksen kehittämisohjelma, jossa pohdittaisiin rakenteellisten toimenpiteiden ohella koulutuksen sisältöä, yhteistyötä, laatua ja tulevaisuuden haasteisiin vastaamista.

Koulutusta uudistettaessa olisi eduksi, jos muutosten taakse rakennettaisiin yhteinen koulutuspoliittinen näkemys. Hallituksen esityksestä tämä puuttuu.

Oulun kaupunki täyttää jatkossakin lukiokoulutuksen ja vapaan sivistystyön järjestämisen kriteerit ja velvoitteet. Huolenaihe kohdistuu pääosiltaan toisen asteen koulutuksen rahoituksen leikkauksiin ja järjestäjävastuun lisäämiseen. Kuntien kiristyvä taloudellinen asema ei mahdollista laajan uudistuksen harkittua läpiviemistä näin tiiviissä aikataulussa.

Musiikin ammatillisen koulutuksen lupia myönnettäessä tulee Konservatorioiden osalta huomioida niiden tarjoama musiikin opetuksen kokonaisuus (taiteen perusopetus ja ammatillinen koulutus).



Piia Rantala-Korhonen

apulaiskaupunginjohtaja

Sivistys- ja kulttuuripalvelut

Oulun kaupunki